
Αθήνα, σήμερα στις 30 Σεπτεμβρίου 2026, ημέρα Τετάρτη και ώρα 9.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. ΓΕΩΡΓΙΟΥ ΛΑΜΠΡΟΥΛΗ. 
ΠΡΟΕΔΡΕΥΩΝ (Γεώργιος Λαμπρούλης): Κυρίες και κύριοι συνάδελφοι, αρχίζει η συνεδρίαση.
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-9-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡϟΔ΄ συνεδριάσεώς του, της Τρίτης 29 Σεπτεμβρίου 2026, σε ό,τι αφορά την ψήφιση στο σύνολο του σχεδίου νόμου: «Κύρωση του Πρωτοκόλλου για την τροποποίηση του Μνημονίου Συνεργασίας μεταξύ του Υπουργείου Ψηφιακής Διακυβέρνησης της Ελληνικής Δημοκρατίας και του Υφυπουργείου Έρευνας, Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού μετασχηματισμού»)
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι στη σημερινή συνεδρίαση συζήτησης των επικαίρων ερωτήσεων θα συζητηθούν οι εξής επίκαιρες ερωτήσεις, η με αριθμό 1375, η υπ. αριθμ. 1369 και η 1387. 
Εισερχόμεθα στην τρίτη με αριθμό 1369/23-9-2026 επίκαιρη ερώτηση πρώτου κύκλου του Βουλευτή Λαρίσης της Κ.Ο. ΝΙΚΗ κ. Γεωργίου Ρούντα προς τον Υπουργό Εξωτερικών με θέμα: «Αλυτρωτικές αναφορές και οικειοποίηση της Μακεδονίας σε νέα σχολικά εγχειρίδια των Σκοπίων».
Θα απαντήσει η Υφυπουργός Εξωτερικών κ. Αλεξάνδρα Παπαδόπουλου. 
Κύριε Ρούντα, έχετε τον λόγο για την πρωτολογία σας. 
ΓΕΩΡΓΙΟΣ ΡΟΥΝΤΑΣ: Σας ευχαριστώ πολύ, κύριε Πρόεδρε. Καλημέρα σας. Καλημέρα, κυρία Υπουργέ. 
Η Συμφωνία των Πρεσπών προβλέπει στο άρθρο 8 παράγραφος 5 τον έλεγχο των σχολικών εγχειριδίων για αλυτρωτικές και αναθεωρητικές αναφορές, ενώ το άρθρο 7 παράγραφος 4 ορίζει ρητά ότι η γλώσσα και τα λοιπά χαρακτηριστικά της δεύτερης πλευράς δεν συνδέονται με τον αρχαίο ελληνικό πολιτισμό, την ιστορία και την κληρονομιά της ελληνικής Μακεδονίας.
Παρά ταύτα, σε επίσημο εγχειρίδιο «Μακεδονικής Γλώσσας» της ΣΤ΄ τάξης, εγκεκριμένο στις 26/09/2023 από την αρμόδια Εθνική Επιτροπή Σχολικών Βιβλίων των Σκοπίων, διδάσκεται στη σελίδα 82 η Πυρηνική Μακεδονία και παρουσιάζεται ως κεντρικό θέμα του έργου του Αντόν Ποπόφ  «Η αγάπη στην πατρίδα Μακεδονία», στην ιστορία, στην ελευθερία και στο μέλλον τους. Στην ίδια ενότητα η πατρίδα χαρακτηρίζεται πάντα υπόδουλη και βασανισμένη.
Ακόμα σοβαρότερη είναι η αναφορά σελίδα 137, όπου στο εγχειρίδιο γίνεται αναφορά της «μακεδονικής γλώσσας». Ο Μέγας Αλέξανδρος παρουσιάζεται στους μαθητές του ως «Αλέξανδρος ο Μακεδόνας». Το εν λόγω εγχειρίδιο διδάσκει την «σύγχρονη πατρίδα Μακεδονία» και χρησιμοποιεί για τον Μέγα Αλέξανδρο τον ίδιο εθνικό προσδιορισμό «Μακεδόνας», χωρίς καμία απολύτως διάκριση ανάμεσα στον αρχαίο Μακεδόνα και στη «σύγχρονη μακεδονική ταυτότητα».
Ερωτάστε, κυρία Υπουργέ:
Έχει θέσει η Ελληνική πλευρά στη Μικτή Επιτροπή το συγκεκριμένο εγχειρίδιο του 2023 και έχει ζητήσει την αφαίρεση των ως άνω αναφορών και αν ναι, σε ποια συνεδρίαση και με ποιο αποτέλεσμα;
Και εφόσον το άρθρο 8 παράγραφος 5 επιβάλλει έλεγχο και των νέων σχολικών εγχειριδίων, πώς εγκρίθηκε το βιβλίο του 2023, χωρίς να διορθωθούν οι συγκεκριμένες αναφορές; Ποια ενέργεια θα κάνει τώρα η Κυβέρνηση για την άμεση τροποποίησή του;
Επειδή βλέπω έχω λίγα λεπτά χρόνου ακόμα, θα ήθελα να δείξω το εξώφυλλο του βιβλίου. Είναι εκατόν τριάντα πέντε περίπου σελίδες. Έχω τυπώσει μόνο το εξώφυλλο, τα περιεχόμενα και τις επίμαχες σελίδες του σκοπιανού βιβλίου 85 και 137. Θα τα καταθέσω και στα Πρακτικά.
Σας ευχαριστώ πολύ. 
(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
 ΠΡΟΕΔΡΕΥΩΝ (Γεώργιος Λαμπρούλης): Κυρία Παπαδοπούλου, έχετε τον λόγο για την πρωτολογία σας.
ΑΛΕΞΑΝΔΡΑ ΠΑΠΑΔΟΠΟΥΛΟΥ (Μόνιμη Υπηρεσιακή Υφυπουργός Εξωτερικών): Ευχαριστώ, κύριε Πρόεδρε.
Κύριε Πρόεδρε, η Μικτή Διεπιστημονική Επιτροπή Εμπειρογνώμων για τα ιστορικά, αρχαιολογικά και εκπαιδευτικά θέματα προβλέπεται από τη Συμφωνία των Πρεσπών, άρθρο 8 παράγραφος 5. Έργο της είναι να εξετάσει και να προτείνει την αναθεώρηση οιωνδήποτε σχολικών εγχειριδίων και βοηθητικού σχολικού υλικού που χρησιμοποιείται στα εκπαιδευτικά ιδρύματα της γειτονικής χώρας, όπως χάρτες, άτλαντες, οδηγοί διδασκαλίας, σύμφωνα με τις αρχές της UNESCO και του Συμβουλίου της Ευρώπης, ώστε να απαλειφθούν στοιχεία αναθεωρητισμού και αλυτρωτισμού.
Σε ό,τι αφορά τα συγκεκριμένα ερωτήματα που τίθεται, η ελληνική πλευρά ζητά την αφαίρεση των διατυπώσεων που έχουν αναθεωρητικό ή αλυτρωτικό χαρακτήρα από τα σχολικά βιβλία που διδάσκονται στη γειτονική χώρα και αναμένει την ανταπόκριση της άλλης πλευράς, με την επισήμανση ότι η χρήση λανθασμένης ορολογίας εν προκειμένω, παραβιάζει όχι απλά τη Συμφωνία των Πρεσπών, αλλά και το ίδιο το Σύνταγμα της Βόρειας Μακεδονίας, της οποίας αποτελεί τμήμα του. Αυτό ασφαλώς αφορά και το συγκεκριμένο βιβλίο.
Όπως είναι γνωστό, τα σχολικά εγχειρίδια εγκρίνονται και εκτυπώνονται από το Υπουργείο Παιδείας του κάθε κράτους. Τούτο βεβαίως δεν σημαίνει ότι η Ελλάδα θα παύσει να διεκδικεί και να καταβάλλει κάθε προσπάθεια μέχρις της λειτουργίας της ανωτέρω επιτροπής, με στόχο την ορθή καταγραφή στα σχολικά εγχειρίδια της Βόρειας Μακεδονίας της ιστορικής πραγματικότητας, της ορθής ορολογίας, της εθνικής καταγωγής και της δράσης των ιστορικών προσωπικοτήτων μας, όπως υπήρξαν ο Μέγας Αλέξανδρος, ο Φίλιππος Β΄ και άλλες σπουδαίες προσωπικότητες.
Εξάλλου, η ελληνικότητα της αρχαίας Μακεδονίας, καθώς και τα χαρακτηριστικά του αρχαίου ελληνικού πολιτισμού υπογραμμίζονται στα καίρια σημασίας άρθρα 7 και 8 της Συμφωνίας των Πρεσπών. Η αποτύπωση αυτής της πραγματικότητας στα σχολικά εγχειρίδια της Βόρειας Μακεδονίας αποτελεί αντικείμενο της Μικτής Διεπιστημονικής Επιτροπής, στο οποίο η ελληνική πλευρά πράττει τα δέοντα και ασκεί κάθε διπλωματική πίεση με τον τρόπο που κρίνεται πρόσφορο και σε συνεννόηση με την ηγεσία.
ΠΡΟΕΔΡΕΥΩΝ (Γεώργιος Λαμπρούλης): Κύριε Ρούντα, ο λόγος σε εσάς για τη δευτερολογία σας.
ΓΕΩΡΓΙΟΣ ΡΟΥΝΤΑΣ: Σας ευχαριστώ πάρα πολύ, κύριε Πρόεδρε.
Καταλαβαίνω, κυρία Υπουργέ, ότι όντως αποδέχεστε ότι το συγκεκριμένο βιβλίο είναι η λεγόμενη σκοπιανή προπαγάνδα. Με βάση αυτά που είπατε, καταλαβαίνω ότι το Υπουργείο και η Επιτροπή δεν πράττει τα δέοντα. Γιατί αν έπραττε τα δέοντα, εφόσον αυτή η Επιτροπή λειτουργεί ήδη από το 2018 ή το 2019, αν δεν κάνω λάθος, και λίαν προσφάτως συνεδρίασε και το βιβλίο αυτό έχει εγκριθεί από το 2023, δηλαδή μεσούσης της λειτουργίας της εν λόγω Επιτροπής, δεν θα έπρεπε σήμερα εγώ ο Βουλευτής της Νίκης να έρθω να το καταγγείλω. Θα έπρεπε η ίδια η Επιτροπή να το έχει εντοπίσει, να το έχει ελέγξει και να είχε διαμαρτυρηθεί. 
Εφόσον η συγκεκριμένη Επιτροπή έχει μια εποπτεία από το Υπουργείο Εξωτερικών, γνώριζε το Υπουργείο Εξωτερικών την ύπαρξη αυτού του βιβλίου; Ναι ή όχι και γιατί; Αν τη γνώριζε, είχε ενημερώσει τη συγκεκριμένη διεπιστημονική επιτροπή; Ναι ή όχι και γιατί; Είχε ελεγχθεί το βιβλίο; Σε ποια συνεδρίαση της Μικτής Επιτροπής είχε ελεγχθεί; Υπήρχε διαφωνία; Η ελληνική πλευρά, αν ποτέ το είχε αντιληφθεί, διατύπωσε τη διαφωνία της; Παρακαλώ να μας καταθέσετε αν είχε διαφωνία η ελληνική πλευρά, το Πρακτικό της συνεδρίασης που να είναι καταγεγραμμένη η επίσημη ελληνική διαφωνία. Υπήρξε αίτημα διόρθωσης από την ελληνική πλευρά; Απάντησε η πλευρά των Σκοπίων; Και αν δεν έχει ελεγχθεί το βιβλίο αυτό, ποιος είναι ο λόγος; Πείτε μας εδώ τελικά ποιος δεν κάνει σωστά τη δουλειά του, είτε το Υπουργείο Εξωτερικών είτε η ελληνική πλευρά της συγκεκριμένης Διεπιστημονικής Επιτροπής. Αν η Επιτροπή τελικά το γνώριζε, γιατί δεν το έθεσε ως ζήτημα των κοινών συνεδριάσεων;
Ξέρετε, θα ήθελα -για να μην υπάρχουν παρεξηγήσεις- να μας καταθέσετε σήμερα -να πείτε στους επιστημονικούς σας συνεργάτες να μας καταθέσετε- ένα επίσημο έγγραφο που να φαίνεται ότι σε εκείνη τη συνεδρίαση του 2023 η ελληνική πλευρά είχε διαφωνήσει με αυτό το σκοπιανό παραλήρημα και να μας το καταθέσετε, για να δούμε αν όντως το Υπουργείο Εξωτερικών και τα άτομα που απαρτίζουν την ελληνική πλευρά αυτής της Διεπιστημονικής Επιτροπής όντως είχαν αντιδράσει. Γιατί αν δεν υπάρχει, σημαίνει ότι δεν κάνετε σωστά τη δουλειά σας. Δεν έπρεπε να έρθω εγώ σήμερα να το καταγγείλω. Έπρεπε εσείς να το είχατε δει.
Εδώ να επισημάνω το εξής. Εμείς ως Νίκη σας έχουμε καταθέσει πρόταση νόμου -στην Κυβέρνηση- για την κατάργηση αυτής της προδοτικής συμφωνίας. Μέχρι και σήμερα θα περιμένουμε να τη φέρετε για ψήφιση στην Ελληνική Βουλή. Η ιστορία είναι ξεκάθαρη και αδιαμφισβήτητη. Το γειτονικό κράτος έχει όνομα και ονομάζεται Σκόπια. Η Μακεδονία είναι Ελλάδα και ο Μέγας Αλέξανδρος είναι Έλληνας. Δεν πήρα καμία απάντηση. Περιμένω να μου απαντήσετε σε αυτά τα ερωτήματα.
Σας ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Κυρία Υφυπουργέ, ο λόγος σε εσάς για τη δευτερολογία.
ΑΛΕΞΑΝΔΡΑ ΠΑΠΑΔΟΠΟΥΛΟΥ (Μόνιμη Υπηρεσιακή Υφυπουργός Εξωτερικών): Στο πλαίσιο της λειτουργίας της η Μικτή Διεπιστημονική Επιτροπή Εμπειρογνωμόνων προβλέπεται, σύμφωνα με τη Συμφωνία των Πρεσπών, να συνεδριάζει τακτικά τουλάχιστον δυο φορές τον χρόνο. Όντως, η Επιτροπή συνεδριάζει εναλλάξ σε Αθήνα και Σκόπια, με την τελευταία συνεδρίαση να έχει λάβει χώρα στην Αθηνά τον Μάιο του 2026. Ωστόσο, οι εργασίες της Επιτροπής, περιλαμβανομένων των Πρακτικών της, διέπονται από εμπιστευτικότητα. 
Προσβλέποντας στην επιζητούμενη πρόοδο στον τομέα αυτό, η ελληνική πλευρά μεριμνά σταθερά για τη σύγκληση της Επιτροπής, όπως προβλέπεται, με σκοπό τη διασφάλιση της αποτύπωσης της ιστορικής αλήθειας και την προάσπιση του εθνικού μας συμφέροντος.
Το ελληνικό τμήμα της Μεικτής Διεπιστημονικής Επιτροπής καταγράφει και αναδεικνύει κατά τις συνεδριάσεις της και στο πλαίσιο της κάθε συνεδρίασης, κάθε σημείο στα σχολικά εγχειρίδια της Βόρειας Μακεδονίας, που παραβιάζει την ορθή ονομασία της χώρας, όσο και την ορθή καταγραφή και απεικόνιση ιστορικών γεγονότων και προσωπικοτήτων. 
Στα Πρακτικά κάθε συνεδρίασης καταγράφεται η δέσμευση και των δύο πλευρών για την εφαρμογή των υποχρεώσεων που έχουν αναληφθεί. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με την πρώτη με αριθμό 1383/27-9-2026 επίκαιρη ερώτηση δεύτερου κύκλου του Προέδρου της Κ.Ο. ΝΙΚΗ και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εξωτερικών με θέμα: «Πρόταση να τεθεί το άρθρο 42.7 της Συνθήκης της Ευρωπαϊκής Ένωσης στα συμπεράσματα του επόμενου Συμβουλίου Κορυφής της ΕΕ». 
Κύριε Πρόεδρε, έχετε τον λόγο. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Ευχαριστώ, κύριε Πρόεδρε.
Κυρία Υπουργέ, εις επίρρωσιν αυτού που είπε ο κ. Ρούντας, το 2018 είχα μια τάξη Ε΄ Δημοτικού στο Κιλκίς. Πρόλαβαν από το Υπουργείο Παιδείας, μου έκανε ιδιαίτερη εντύπωση, και τύπωσαν βιβλία γεωγραφίας, ελληνικά δηλαδή, στα οποία είχε διαγραφεί το ΠΔΒΜ και είχαν αναγράψει το -για εμάς απαράδεκτο- Βόρεια Μακεδονία. Προσωπικά λέω στους μαθητές, αφού είχα εντοπίσει καμιά δεκαριά χάρτες, «σκίστε τις σελίδες και πετάξτε τες στα σκουπίδια». Εμείς εκεί, στην Μακεδονία, μία Μακεδονία ξέρουμε. Ούτε Βόρεια, ούτε Νότια, ούτε Ανατολική, ούτε Δυτική. Και μας ενοχλεί ιδιαίτερα όταν ακούμε από πολλούς συναδέλφους να λένε Βόρεια Μακεδονία. Αν πάτε στα χωριά μας στη Μακεδονία και το πείτε αυτό, θα σας πετάξουν έξω από τα καφενεία και από οπουδήποτε. Τα οψώνια της προδοσίας είναι αυτά όμως. 
Το επόμενο διάστημα, κυρία Υφυπουργέ, η Ελλάδα θα κληθεί να υπερασπιστεί στο πεδίο τα κυριαρχικά της δικαιώματα, που απορρέουν από το Διεθνές Δίκαιο της Θάλασσας, σε ό, τι αφορά το έργο της ηλεκτρικής διασύνδεσης Κρήτης-Κύπρου, αλλά και έναντι του επικείμενου τουρκικού νόμου για το μύθευμα της «γαλάζιας πατρίδας» ή γαλάζιας παρτίδας για τους Τούρκους. Αν βρισκόμαστε σε εθνική διακινδύνευση, όπως πρόσφατα δήλωσε ο κ. Φλωρίδης, θα πρέπει να προετοιμαστούμε κατάλληλα, χρησιμοποιώντας κάθε δυνατό μέσο και διαδικασία. 
Η Πρόεδρος της Ευρωπαϊκής Επιτροπής, στην τελευταία της ομιλίας στο Στρασβούργο, έκανε λόγο για την ανάγκη μιας νέας ευρωπαϊκής στρατηγικής ασφάλειας για την αντιμετώπιση των συνεχώς αυξανόμενων απειλών. Σημείωσε, δε, πως όταν το επίπεδο της απειλής αυξάνεται, το ίδιο πρέπει να συμβεί και με την ετοιμότητα της Ευρώπης. 
Συνεπώς, όταν η Ευρωπαϊκή Ένωση συμμετέχει έστω και έμμεσα σε έναν πόλεμο, υποστηρίζοντας ένα κράτος το οποίο δεν ανήκει στην Ένωση, την Ουκρανία, δεν θεωρείται αυτονόητο ότι το ίδιο πρέπει να γίνεται όταν απαιτηθεί και με κάθε κράτος-μέλος της Ευρωπαϊκής Ενώσεως, που βρίσκεται υπό απειλή; Αυτό δεν είναι ο ορισμός της αλληλεγγύης, της συναντίληψης και της ασφάλειας στην Ευρωπαϊκή Ένωση; 
Ερωτάστε λοιπόν: Πρώτον, θα συμφωνήσει η Ελλάδα στην πρόταση της Προέδρου της Ευρωπαϊκής Επιτροπής για θεσμοθέτηση ενός ευρωπαϊκού άρθρου 4 ή ενός πρωτοκόλλου έκτακτης ανάγκης για την ασφάλεια, το οποίο όταν ενεργοποιείται από ένα κράτος-μέλος θα συνδράμουν όλα τα υπόλοιπα κράτη-μέλη, ώστε να υπάρχει συντονισμένη ευρωπαϊκή αντίδραση και να αποτρέπεται περαιτέρω κλιμάκωση; 
Δεύτερον, προτίθεται η Κυβέρνηση να προτείνει την συμπερίληψη στα συμπεράσματα του επόμενου Συμβουλίου Κορυφής της Ενώσεως παραγράφου περί άμεσης ενεργοποίησης του άρθρου 42 παρ. 7 της Συνθήκης Ευρωπαϊκής Ένωσης σε περίπτωση επίθεσης τρίτου κράτους κατά κράτους, όπως είναι η περίπτωση της Ελλάδας;
ΠΡΟΕΔΡΕΥΩΝ (Γεώργιος Λαμπρούλης): Κυρία Υφυπουργέ, έχετε τον λόγο.
ΑΛΕΞΑΝΔΡΑ ΠΑΠΑΔΟΠΟΥΛΟΥ (Μόνιμη Υπηρεσιακή Υφυπουργός Εξωτερικών): Η επιδείνωση του περιβάλλοντος ασφαλείας της Ευρώπης αποτέλεσε βασική συνιστώσα της πρόσφατης ομιλίας της Προέδρου της Ευρωπαϊκής Επιτροπής για την κατάσταση της Ευρωπαϊκής Ένωσης ενώπιον της Ολομέλειας του Ευρωπαϊκού Κοινοβουλίου. 
Σε αυτήν την επιδείνωση είχε συμβάλλει τόσο ο συνεχιζόμενος πόλεμος στην Ουκρανία, όσο και οι λοιπές εστίες έντασης στην περίμετρο της Ηπείρου μας. Εκτιμάται, λοιπόν, ως ορθή η πρόθεση της κυρίας φον ντερ Λάιεν να προτείνει στα κράτη-μέλη μια νέα στρατηγική για την ασφάλεια ως ανταπόκριση των υπηρεσιών της Ευρωπαϊκής Ένωσης στις νέες συνθήκες. 
Μέρος της δέσμης προτάσεων φαίνεται να είναι η δημιουργία ενός μηχανισμού συνεννόησης μεταξύ των κρατών μελών, ο οποίος θα ενεργοποιείται σε περιπτώσεις έκτακτης ανάγκης, σε περιπτώσεις δηλαδή τις οποίες δεν είχαν προβλέψει οι υπάρχοντες μηχανισμοί ενωσιακής συνεργασίας. Με δεδομένο ότι η εθνική ασφάλεια και η άμυνα δεν εμπίπτουν στις αρμοδιότητες της Ευρωπαϊκής Επιτροπής, η κυρία φον ντερ Λάιεν φέρεται ότι άντλησε έμπνευση από τον αντίστοιχο νατοϊκό μηχανισμό.
Η Ελλάδα τάσσεται υπέρ της ενίσχυσης και της εμβάθυνσης της συνεργασίας των Ευρωπαίων εταίρων σε νέες κατευθύνσεις, όπως αυτές που επιβάλλουν οι συνθήκες ασφάλειας στον ευρωπαϊκό περίγυρο. Η θέση μας αυτή υπαγορεύεται από την επιδίωξή μας να καταστήσουμε την Ευρωπαϊκή Ένωση πιο ικανή να διαχειριστεί κρίσεις, αλλά και πιο έτοιμη συνολικά να υποστηρίξει οποιονδήποτε από τα κράτη-μέλη τη χρειαστεί. 
Στο πλαίσιο αυτό αναμένουμε τις προτάσεις των αρμόδιων υπηρεσιών της Ευρωπαϊκής Ένωσης με ιδιαίτερο ενδιαφέρον, προκειμένου να αξιολογηθούν οι λεπτομέρειές τους υπό το πρίσμα πάντοτε της προάσπισης των συμφερόντων της χώρας μας, στο πλαίσιο χάραξης και άσκησης της κοινής πολιτικής ασφάλειας, την οποία η Ελλάδα κυρίαρχα και ελεύθερα συνδιαμορφώνει. 
ΠΡΟΕΔΡΕΥΩΝ (Γεώργιος Λαμπρούλης): Κύριε Πρόεδρε, ο λόγος σε εσάς. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Έχει η Εκκλησία το ευχολόγιο της και καλώς, έχει και το Υπουργείο Εξωτερικών το δικό του ευχολόγιο. Ευχές και όνειρα. 
Ο κ. Γεραπετρίτης, κυρία Υφυπουργέ, σε συνέντευξή του δήλωσε ότι η Ελλάδα βρίσκεται σε απείρως καλύτερη θέση τόσο σε επίπεδο διεθνών συμμαχιών όσο και σε επίπεδο άμυνας και οικονομίας. Μάλλον σε όνειρο το είδε. Το μόνο που βρίσκεται σε απείρως καλύτερη θέση αυτήν την εποχή είναι οι τιμές των καυσίμων και των προϊόντων. 
Στην άμυνα τώρα. Αυτό δεν μπορεί να γίνει εύκολα κατανοητό στον Έλληνα πολίτη, όταν βλέπει στην Κυβέρνηση συμπεριφορές υποτέλειας. Και αναφέρομαι στις απαράδεκτες δηλώσεις της Αμερικανίδας πρέσβεως, Γκιλφόιλ περί δυνατότητας αλλαγής των κυβερνήσεων που δεν είναι αρεστές στην Κυβέρνηση των Ηνωμένων Πολιτειών, όπως έγινε με την περίπτωση της Ρουμανίας, πράγμα που επιβεβαίωσαν σήμερα και οι «Financial Times». Αυτή η δήλωση αποτυπώνει εναργώς αυτό που όλοι εποπτευόμαστε. Είστε υποχείρια των Αμερικανών, πειθήνιοι και υπάκουοι. Γι’ αυτό και ο Τραμπ δεν καταδέχεται ούτε χειραψία να ανταλλάξει με τον Πρωθυπουργό. Τον θεωρεί δεδομένο. Το είχε πει κάποτε ο Πρωθυπουργός, εμείς είμαστε δεδομένοι. Μια δήλωση που η Κυβέρνηση προσπάθησε να υποβαθμίσει, να πουλήσει εθνική αξιοπρέπεια του είδους «ο λαός επιλέγει την Κυβέρνηση στην Ελλάδα». 
Η στρατηγική του «ανήκουμε στη Δύση, αλλά άνευ όρων και προϋποθέσεων», δεν προάγει ποτέ τα εθνικά μας συμφέροντα. Και αυτή η δήλωση βέβαια της Γκιλφόιλ μας θύμισε εποχές Πιουριφόι. Τα προηγούμενα χρόνια η Ευρωπαϊκή Ένωση έκανε κυρίαρχο δόγμα της την απεξάρτησή της από το φυσικό αέριο της Ρωσίας, γεγονός που προκάλεσε πολύ σοβαρά προβλήματα στις οικονομίες των χωρών της Ευρωπαϊκής Ένωσης και φυσικά της Ελλάδος. Και η Ελλάδα, δυστυχώς, ως σκωληκοειδής απόφυση, θα έλεγα, της Ευρώπης, σταμάτησε να προμηθεύεται το κακό ρωσικό αέριο και εισάγει πλέον το καλό αμερικανικό αέριο, σε πολύ όμως ακριβότερες τιμές. Επίσης, ανέλαβε και τη διευκόλυνση της πώλησης αμερικανικού φυσικού αερίου μέσω του κάθετου άξονα στις χώρες της Ανατολικής Ευρώπης. Απλώς διακομιστής βέβαια, μόνο για εξυπηρέτηση αμερικανικών συμφερόντων, τα οποία στο πρόσωπο του κ. Παπασταύρου έχουν βρει αυτά τα συμφέροντα τον ιδανικό εντολοδόχο τους. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Προέδρου)
Μέσα σε αυτό το πλαίσιο των εξαρτήσεων η Ελλάδα πρέπει να απαιτήσει από τους εταίρους της τουλάχιστον την ασφάλειά της έναντι της τουρκικής απειλής. Δεν συμμετέχουμε στην Ευρωπαϊκή Ένωση ως ζητιάνοι, αλλά ως ισότιμοι εταίροι. Δεν είμαστε σύμμαχοι μόνο για να αγοράζουμε τα οπλικά τους συστήματα και να εκτελούμε αδιαμαρτύρητα τις αποφάσεις τους. Πρέπει συνεχώς η Ευρωπαϊκή Ένωση να δείξει έμπρακτα την αλληλεγγύη της με την τροποποίηση της Συνθήκης της Ευρωπαϊκής Ένωσης, στην οποία να ξεκαθαρίζεται ρητά ότι η επίθεση εναντίον ενός κράτους-μέλους θα θεωρείται επίθεση σε όλη την Ευρωπαϊκή Ένωση και τα κράτη-μέλη της θα πρέπει να συνδράμουν στρατιωτικά στο κράτος που δέχεται την επίθεση. Αυτονόητα πράγματα. 
Στις 24 Ιουνίου του 2026 είχαμε υποβάλει ερώτηση για την κοινή εξωτερική πολιτική της Ευρωπαϊκής Ένωσης σε ό,τι έχει σχέση με την εξαγωγή στρατιωτικής τεχνολογίας και εξοπλισμού σε χώρες που δεν σέβονται το διεθνές ανθρωπιστικό δίκαιο, που υποστηρίζουν την τρομοκρατία και υπάρχει σαφής κίνδυνος να χρησιμοποιήσουν τον εξοπλισμό επιθετικά εναντίον άλλης χώρας. Τουρκία, δηλαδή.                               
Δεν μας απαντήσατε ποτέ γιατί δεν ενδιαφέρει το Υπουργείο σας να εξασφαλίστε τη μεγαλύτερη δυνατή βοήθεια από τους συμμάχους μας, ενόψει και της πόντισης που μετατρέπεται σε καταπόντιση της…
ΠΡΟΕΔΡΕΥΩΝ (Γεώργιος Λαμπρούλης): Κυρία Παπαδοπούλου, ο λόγος σε σας. 
ΑΛΕΞΑΝΔΡΑ ΠΑΠΑΔΟΠΟΥΛΟΥ (Μόνιμη Υπηρεσιακή Υφυπουργός Εξωτερικών): Οι προκλήσεις ασφάλειας και άμυνας που καλείται η Ευρωπαϊκή Ένωση να αντιμετωπίσει απαιτούν σφαιρική αντιμετώπιση. Ο αποτελεσματικός συντονισμός και η στοχευμένη συνεργασία με τα υπόλοιπα κράτη-μέλη της Ευρωπαϊκής Ένωσης αποτελούν χρήσιμα εργαλεία στην προσπάθειά μας να αυξήσουμε το διπλωματικό μας αποτύπωμα, να ενισχύσουμε τις ελληνικές Ένοπλες Δυνάμεις και να διασφαλίσουμε την άμυνα της χώρας. 
Στο πλαίσιο ανάληψης μεγαλύτερου μεριδίου ευθύνης για την ασφάλεια της Ευρωπαϊκής Ένωσης, η τοποθέτηση της Προέδρου της Ευρωπαϊκής Επιτροπής αναφέρεται στη δημιουργία ενός μηχανισμού συνεννόησης, ενωσιακής συνοχής και ευρωπαϊκής αλληλεγγύης. Αναμένουμε, λοιπόν, με ιδιαίτερο ενδιαφέρον την κατάθεση της στρατηγικής, την οποία προανήγγειλε η κ. φον ντερ Λάιεν, για την αντιμετώπιση των προϊουσών και σύγχρονων προκλήσεων ασφαλείας του ευρωπαϊκού περίγυρου. 
Προτού προβεί στις απαιτούμενες προτάσεις, η στρατηγική θα πρέπει να πλαισιώνει το ζήτημα της ευρωπαϊκής ασφάλειας επί τη βάση μιας προσέγγισης αρχών, μιας προσέγγισης δηλαδή η οποία θα λαμβάνει υπόψη της το σύνολο των απειλών που αντιμετωπίζουν τα είκοσι επτά κράτη-μέλη της Ένωσης και θα συμβάλλει στην καλλιέργεια μιας κοινής αντίληψης του περιβάλλοντος απειλών που αντιμετωπίζουμε. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Πριν περάσουμε στην επόμενη επίκαιρη ερώτηση, επιτρέψτε μου να κάνω δύο ανακοινώσεις και μία άδεια απουσία στο εξωτερικό:
Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν, την 29-09-2026 ποινική δικογραφία που αφορά στην Υπουργό Παιδείας, Θρησκευμάτων και Αθλητισμού κ. Σοφία Ζαχαράκη. 
Επίσης, οι Υπουργοί Ναυτιλίας και Νησιωτικής Πολιτικής, Εθνικής Οικονομίας και Οικονομικών, Εξωτερικών, Εσωτερικών, Υγείας, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Κοινωνικής Συνοχής και Οικογένειας, Τουρισμού, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 29-09-2026 σχέδιο νόμου: «Ενίσχυση λειτουργίας Οργανισμών Λιμένων και λοιπές διατάξεις». 
Παραπέμπεται στην αρμόδια Διαρκή Επιτροπή.
Και τέλος, να ανακοινώσω μια έγκριση άδειας απουσίας στο εξωτερικό.
Ο Βουλευτής κ. Χρήστος Στυλιανίδης ζητεί άδεια ολιγοήμερης απουσίας στο εξωτερικό από 5 έως 8 Οκτωβρίου 2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Γεώργιος Λαμπρούλης): Η Βουλή ενέκρινε τη ζητηθείσα άδεια. 
Συνεχίζουμε με τη δεύτερη, με αριθμό 1387/28-9-2026, επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδος κ. Χρήστου Κατσώτη προς την Υπουργό Εργασίας και Κοινωνικής Ασφάλισης με θέμα: «Για την άμεση διασφάλιση των θέσεων εργασίας, την καταβολή των δεδουλευμένων των εργαζομένων στην ΤΕΧΑΝ ΑΒΕΕ».
Θα απαντήσει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης. 
Κύριε Κατσώτη, έχετε τον λόγο. 
ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε.
Κύριε Υπουργέ, η εταιρεία ΤΕΧΑΝ που δραστηριοποιείται στον τομέα ανακύκλωσης, αξιοποιώντας σημαντικούς δημόσιους και ευρωπαϊκούς πόρους, λειτουργεί διακόσια σαράντα οκτώ πολυκέντρα σε Αττική, Εύβοια, Πελοπόννησο, Κρήτη και Θεσσαλονίκη. Έχει επιδοτηθεί και από τη ΔΥΠΑ με επιχορήγηση για διακόσιες εβδομήντα πέντε θέσεις εργασίας, συνολικού ύψους 2.724.930 ευρώ. Έχει αναλάβει δημόσιες συμβάσεις εκατομμυρίων ευρώ από δήμους κ.λπ. για την προμήθεια και λειτουργία των πολυκέντρων ανακύκλωσης.
Η εκτεταμένη αυτή δημόσια χρηματοδότηση αποκτά ιδιαίτερη σημασία, καθώς, σύμφωνα με τα δημοσιευμένα οικονομικά στοιχεία της εταιρείας, τα κέρδη της για το 2023 και το 2024 ανέρχονται συνολικά σε σχεδόν 40 εκατομμύρια ευρώ. 
Την ίδια στιγμή, οι εργαζόμενοι και τα σωματεία τους καταγγέλλουν απολύσεις, μεταξύ άλλων, εργαζομένων που απασχολήθηκαν μέσω προγραμμάτων της ΔΥΠΑ, καθυστερήσεις και καταβολή μισθών «έναντι», αναγκαστικές άδειες και μετακινήσεις, πιέσεις για παραίτηση, καθώς και σοβαρά προβλήματα υγείας και ασφάλειας, όπως εργασία σε υψηλές θερμοκρασίες, ακατάλληλους χώρους εργασίας και χρήση ήδη χρησιμοποιημένων σακουλών συλλογής απορριμμάτων.
Σήμερα η εταιρεία επικαλούμενη τη διασφάλιση της βιωσιμότητάς της προχωρά σε διαθεσιμότητα δεκάδων εργαζομένων στην Πελοπόννησο και την Κρήτη, ενώ προετοιμάζει την υποβολή εκ περιτροπής εργασίας στην Αττική την οποία αναγκάστηκε να πάρει πίσω κάτω από την κινητοποίηση των εργαζομένων. 
Οι εργαζόμενοι και τα σωματεία τους, με τη στήριξη της Ομοσπονδίας Ιδιωτικών Υπαλλήλων, βρίσκονται σε απεργιακές και άλλες αγωνιστικές κινητοποιήσεις, απαιτώντας την άμεση εξόφληση των οφειλών και τη χορήγηση έκτακτου επιδόματος 1.000 ευρώ από το Υπουργείο Εργασίας -από τη ΔΥΠΑ-, ενώ έχουν προσφύγει στις αρμόδιες υπηρεσίες, στην Επιθεώρηση Εργασίας και στην Εισαγγελία.
Η Κυβέρνηση οφείλει να απαντήσει πώς είναι δυνατό μια επιχείρηση που έχει λάβει εκατομμύρια ευρώ δημόσιας ενίσχυσης για την απασχόληση κι έχει αναλάβει σημαντικές δημοσιές συμβάσεις, να επικαλείται σήμερα οικονομική δυσχέρεια, καθυστερώντας την καταβολή δεδουλευμένων και επιβάλλοντας διαθεσιμότητα και εκ περιτροπής εργασία.
Οι δημόσιοι πόροι, που προέρχονται από τον κοινωνικό πλούτο και την εργασία του λαού και συγκεντρώνονται μέσω της φορολογίας, των ασφαλιστικών εισφορών και του κρατικού προϋπολογισμού, δεν μπορεί να καταλήγουν στη στήριξη των επιχειρήσεων, ενώ οι εργαζόμενοι που παράγουν τον πλούτο να πληρώνονταν με έναντι και να αντιμετωπίζουν την ανεργία και την ανασφάλεια.
Ρωτάμε λοιπόν τι προτίθεστε να κάνετε για:
Την πλήρη και άμεση εξασφάλιση όλων των δεδουλευμένων αποδοχών των εργαζομένων στην ΤΕΧΑΝ. Τη χορήγηση έκτακτου επιδόματος 1.000 ευρώ για να μπορέσουν να αντιμετωπίσουν έκτακτες ανάγκες. Την άμεση διασφάλιση όλων των θέσεων εργασίας στην ΤΕΧΑΝ, την ανάκληση της διαθεσιμότητας και της εκ περιτροπής εργασίας, των απολύσεων και κάθε πρακτικής που οδηγεί στην εξώθηση εργαζομένων σε παραίτηση, όπως οι μονομερείς και η μεγάλης απόστασης μετακινήσεις.
Επίσης, σε περίπτωση λήξης, αλλαγής ή διακοπής συμβάσεων της ΤΕΧΑΝ, τι πρωτοβουλίες θα αναλάβει η Κυβέρνηση ώστε να διασφαλιστούν όλες οι θέσεις εργασίας με πλήρη αναγνώριση της προϋπηρεσίας, των μισθολογικών, ασφαλιστικών και λοιπών εργασιακών δικαιωμάτων των εργαζομένων;
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε.
Κύριε Καραγκούνη, έχετε τον λόγο.
ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης): Ευχαριστώ πολύ, κύριε Πρόεδρε.
Ευχαριστώ, κύριε συνάδελφε για την ερώτηση, διότι πράγματι μου δίνετε την ευκαιρία να ενημερώσω για τη συγκεκριμένη επιχείρηση, ποιοι έλεγχοι έχουν γίνει, και να απαντήσω τα ερωτήματά σας.
Θέλω να πω το εξής επίσης. Δεν ξέρω αν θα μας φτάσει ο χρόνος, είναι πολλά τα ερωτήματα, αλλά θα προσπαθήσω να είμαι πάρα πολύ σύντομος. Πρώτα απ’ όλα, να πούμε ότι οι επιχειρήσεις προφανώς έχουν το δικαίωμα να έχουν πρόσβαση σε αυτά τα προγράμματα, αρκεί βεβαίως να πληρούν τις προϋποθέσεις του νόμου. Μια επιχείρηση ελέγχεται αν τηρεί την εργατική νομοθεσία και αν συμμορφώνεται στις προϋποθέσεις που είτε τίθεται από τον νόμο, είτε βεβαίως τίθεται από το οποιοδήποτε πρόγραμμα.
Πρώτα απ’ όλα να πω για το ζήτημα των απολύσεων. Και θα κάνω και ειδική αναφορά ανά περίπτωση, γιατί είναι πάρα πολλοί οι έλεγχοι και θα τις αναφέρω μια-μια. Προφανώς, οι προϋποθέσεις και οι απαγορεύσεις σχετικά με τις απολύσεις είναι αυστηρό το πλαίσιο. Στα πλαίσια των αρμοδιοτήτων η Ανεξάρτητη Αρχή ελέγχει και τη νομιμότητα των απολύσεων, κυρίως με τη διαδικασία επίλυσης της εργατικής διαφοράς στο πρώτο στάδιο, όπως ξέρετε, κύριε συνάδελφε, και βεβαίως στη συνέχεια, αν προχωρήσει, η τελική κρίση είναι από τα αρμόδια πολιτικά δικαστήρια, που ούτως ή άλλως έτσι γίνεται.
Να σας πω το εξής. Από το Αρχείο της Διεύθυνσης Συλλογικών Ρυθμίσεων διαπιστώθηκε ότι δεν έχει κατατεθεί μέχρι σήμερα από την εργοδοτική πλευρά ενώπιον του Ανώτατου Συμβουλίου Εργασίας σχετικός φάκελος επισχεδιαζόμενων ομαδικών απολύσεων στην επιχείρηση ΤΕΧΑΝ ΑΒΕΕ, σύμφωνα με το άρθρο 354 του Προεδρικού Διατάγματος 6225, και δεν έχει υποβληθεί στην υπηρεσία αίτημα από συνδικαλιστική οργάνωση εργαζομένων, εργοδοτική οργάνωση και εργοδότη συναφές με το θέμα. Απλά, για να δώσουμε τις πρώτες διευκρινίσεις.
Επίσης, από τη ΔΥΠΑ δεν έχει διαπιστωθεί οποιαδήποτε παραβίαση του προγράμματος ή του εφαρμοστέου κανονιστικού πλαισίου. Οι καταβολές της επιχορήγησης πραγματοποιήθηκαν αποκλειστικά κατόπιν των προβλεπόμενων διοικητικών επαληθεύσεων και οικονομικών ελέγχων, σύμφωνα με τη δημόσια πρόσκληση, το σύστημα διαχείρισης και ελέγχου και την αρχή της χρηστής δημοσιονομικής διαχείρισης, για να απαντήσω δηλαδή σε κάποια από αυτά τα οποία λέτε.
Και τώρα πάμε λίγο στους ελέγχους γιατί έχουμε και συνέχεια γιατί είναι αρκετοί οι έλεγχοι και θα σας πω μετά, αν προλάβουμε και μάλλον στη δευτερολογία, για την υγεία και την ασφάλεια.
Πρώτα απ’ όλα, στο Τμήμα Επιθεώρησης Αγίας Παρασκευής υποβλήθηκε μια αίτηση για εργατική διαφορά με αντικείμενο τη μη καταβολή δεδουλευμένων. Κατά τη διάρκεια επίλυσης εργατικής διαφοράς, η επιχείρηση με υπόμνημά της αποδέχτηκε την ύπαρξη οφειλών προς την εργαζομένη, προσδιόρισε το οφειλόμενο ποσό και δήλωσε ότι αυτά θα καταβληθούν έως 30-09-2026, δηλαδή σήμερα, κύριε συνάδελφε. Προφανώς θα δούμε τι ακριβώς θα γίνει και μ’ αυτήν τη διαδικασία.
Μετά, στον Ανατολικό Τομέα Αθηνών έχουμε μια αίτηση για εργατική διαφορά με αντικείμενο την καταχρηστική απόλυση και μη καταβολή αποζημίωσης μετά τη λήξη επιχορηγούμενου προγράμματος της ΔΥΠΑ. Η συζήτηση της εργατικής διαφοράς πραγματοποιήθηκε την 1η Σεπτεμβρίου. (PS)
Υποβλήθηκαν στοιχεία από την πλευρά του εργαζομένου και δόθηκε προθεσμία για προσκόμιση επιπλέων στοιχείων στις 11-9. Η υπόθεση βρίσκεται σε εξέλιξη και υπό αξιολόγηση του συνόλου των στοιχείων. Εκκρεμεί η έκδοση του ολικού πορίσματος. 
Τρίτη περίπτωση: Γλυφάδα-Δάφνη, υποβλήθηκε μία καταγγελία με αντικείμενο τη μη καταβολή δεδουλευμένων κατόπιν της οποίας διενεργήθηκε έλεγχος εντός του μηνός Σεπτεμβρίου και εκδόθηκε σχετικό δελτίο ελέγχου. Η υπόθεση βρίσκεται σε εξέλιξη εν αναμονή της υποβολής γραπτών εξηγήσεων. Για το ίδιο ζήτημα, υποβλήθηκαν πέντε αιτήσεις εργατικής διαφοράς και συνολικά δεκαεπτά εργαζόμενοι για τους οποίους πρόκειται να ορισθεί συζήτηση στις αρχές Οκτωβρίου. Τρεις καταγγελίες, επιπλέον, αφορούσαν την περιοχή Ασπροπύργου και διαβιβάστηκαν στο Τμήμα Επιθεώρησης Εργασιακών Σχέσεων Άνω Λιοσίων.
Τέταρτη περίπτωση: Δυτικός τομέας Αθηνών, δύο καταγγελίες εκ των οποίων η μία αφορά βία και παρενόχληση και η δεύτερη μη καταβολή δεδουλευμένων. Κατόπιν σχετικών ελεγκτικών ενεργειών εκδόθηκαν δύο δελτία ελέγχου και οι υποθέσεις βρίσκονται σε εξέλιξη αναμονής υποβολής γραπτών εξηγήσεων. Παράλληλα υποβλήθηκε μία αίτηση εργατικής διαφοράς με αντικείμενο τη μη καταβολή δεδουλευμένων και είναι για 13-10.
ΠΡΟΕΔΡΕΥΩΝ (Γεώργιος Λαμπρούλης): Κύριε Κατσώτη, έχετε τον λόγο για τη δευτερολογία σας. 
ΧΡΗΣΤΟΣ ΚΑΤΣΩΤΗΣ: Μόνο από την απάντησή σας, διαπιστώνουμε ότι αυτή η εταιρεία λειτουργεί με βάση τους δικούς της νόμους, τους νόμους της αγοράς, όπως απάντησε και το Υπουργείο στους εργαζόμενους και θα τα πω παρακάτω.
Τετρακόσιες προσφυγές υπάρχουν, κύριε Υπουργέ, αίτημα της Ομοσπονδίας είναι αυτές να συζητηθούν ενιαία, γιατί έχουν το ίδιο ζήτημα, μη καταβολή δεδουλευμένων και παραβίαση των εργασιακών δικαιωμάτων των εργαζομένων και αυτό δεν το κάνει αποδεκτό το Σώμα Επιθεώρησης Εργασίας. Πρέπει, λοιπόν, αυτό να το δείτε. 
Η ΤΕΧΑΝ, λοιπόν, ελέγχεται για υπερκοστολόγηση της προμήθειας των πολυκέντρων, τα λεγόμενα «σπιτάκια ανακύκλωσης», που από 66.000 ευρώ τα πήρε με 270.354 ευρώ. Ούτε μεζονέτες να ήταν. Γίνεται έρευνα για ευρωπαϊκά κονδύλια και για ζητήματα ανταγωνισμού. Οι συμβάσεις για τα Σπιτάκια Ανταποδοτικής Ανακύκλωσης υπογράφηκαν στο πλαίσιο της Πολιτικής Ευρωπαϊκής Ένωσης, που παρέδωσε μαζί με την ανακύκλωση και εκατομμύρια ευρώ σε επιχειρηματίες. Κοντά στα 3 εκατομμύρια ήταν, επίσης, η επιδότηση από τη ΔΥΠΑ για τις θέσεις εργασίας από τις εισφορές των εργαζομένων, χωρίς καμία διασφάλιση στη συνέχεια της απασχόλησης, αφού η εταιρεία απολύει επιδοτούμενους, τους θέτει σε διαθεσιμότητα, επιβάλλει εκ περιτροπής εργασία και κυρίως δεν καταβάλλεται δουλευμένα, ιδιαίτερα σε αυτές τις συνθήκες της μεγάλης ακρίβειας.
Οι εργαζόμενοι της ΤΕΧΑΝ, έκαναν πολλές κινητοποιήσεις και απαιτούν τα αυτονόητα, κύριε Υπουργέ. Όμως, για το αστικό κράτος τίποτα δεν είναι αυτονόητο, ούτε ακόμα και η καταβολή των δεδουλευμένων. Είναι χαρακτηριστική η απάντηση του Υπουργείου Εργασίας, όταν κατήγγειλε την απληρωσιά: «Ότι έτσι λειτουργεί η αγορά». Αλήθεια; Αυτό λέτε στους εργαζόμενους; Ότι έτσι λειτουργεί με απληρωσιά και με την αδικία στο Θεό; Αλλά αυτό είναι το κράτος δικαίου που επικαλείστε. Υπάρχει ακριβώς για να διασφαλίζει και να αναπαράγει την ταξική ανισότητα και την αδικία. 
Το ίδιο προκλητική ήταν και η στάση, κύριε Υπουργέ, της προϊσταμένης Επιθεώρησης Εργασίας Ηλιούπολης - Αργυρούπολης, ενώ καταγγέλθηκαν η παρουσία μπράβων και αστυνομίας, όσο και η άρνηση της εργοδοσίας να συναντήσει τα σωματεία. Η προϊσταμένη απάντησε ότι η εργοδοσία έχει αυτό το δικαίωμα να αρνηθεί κάθε συζήτηση με τα σωματεία για τα προβλήματα των εργαζομένων και έχει δικαίωμα να πάρει και μπράβους ή αστυνομία. Βέβαια, οι εργαζόμενοι στις διαμαρτυρίες τους αντιμετωπίζουν με κρατική και εργοδοτική τρομοκρατία, με μπράβους, με την αστυνομία, με κιγκλιδώματα για να προστατέψουν το άδικο, την απλήρωτη εργασία, την ασυδοσία. 
Έχει τεράστιες ευθύνες η Κυβέρνηση. Αντί να προστατεύσει τους απλήρωτους εργαζόμενους, στέλνει την αστυνομία να φυλάξει την εργοδοσία που την έχουν ταΐσει με εκατομμύρια ευρώ κρατικό χρήμα. 
Ενώ οι εργαζόμενοι της ΤΕΧΑΝ πάλευαν για την επιβίωσή τους, ο Δήμος Πειραιά με υποστήριξη της εταιρείας έχει στήσει φιέστα για την ανακύκλωση. 
Θέλουμε σαφή απάντηση, κύριε Υπουργέ, για το τι θα κάνετε, ώστε να διασφαλίσετε την πλήρη και άμεση εξόφληση όλων των δεδουλευμένων αποδοχών των εργαζομένων στην ΤΕΧΑΝ ΑΒΕΕ, τη χορήγηση άμεσα έκτακτου επιδόματος 1.000 ευρώ για να ανταπεξέλθουν οι απλήρωτοι εργαζόμενοι στο αυξημένο κόστος διαβίωσης, τη διασφάλιση όλων των θέσεων εργασίας της ΤΕΧΑΝ, την ανάκληση της διαθεσιμότητας και της εκ περιτροπής εργασίας και των απολύσεων. Και βεβαίως, να μας πείτε σε περίπτωση λήξης, αλλαγής ή διακοπής δημόσιων συμβάσεων από τους δήμους, τις περιφέρειες, κ.λπ., τι πρωτοβουλίες θα πάρει η Κυβέρνηση μαζί με το Υπουργείο Εσωτερικών, ώστε να διασφαλιστούν όλες οι θέσεις εργασίας με πλήρη αναγνώριση της προϋπηρεσίας των μισθολογικών και ασφαλιστικών δικαιωμάτων. 
Είναι ευθύνη σας αυτοί οι εργαζόμενοι, που σήμερα ζουν αυτές τις συνέπειες, να διασφαλίσουν την συνέχεια της απασχόλησής τους. 
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Υπουργέ, έχετε τον λόγο.
ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης): Ευχαριστώ, κύριε Πρόεδρε. 
Κατ’ αρχήν, δεν υπάρχει αυτό που λέτε η ζούγκλα της αγοράς. Υπάρχει το ακριβώς αντίθετο. Και θα συνεχίσω να διαβάζω τους ελέγχους, αγαπητέ συνάδελφε, κύριε Κατσώτη, διότι ο νόμος είναι πάρα - πάρα πολύ αυστηρός. Η εργατική νομοθεσία είναι πάρα πολύ αυστηρή και οι έλεγχοι είναι ακόμα περισσότεροι. Και θα το διαπιστώσετε. 
ΧΡΗΣΤΟΣ ΚΑΤΣΩΤΗΣ: Το αποτέλεσμα για τους εργαζόμενους ποιο είναι;
ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης): Θα το διαπιστώσετε, κύριε Κατσώτη, γιατί θα συνεχίσω να διαβάζω τώρα, όχι μόνο ελέγχους, αλλά και τι έχει γίνει με τους ελέγχους αυτούς. 
Και να πω και κάτι σημαντικό ως γενική παρατήρηση. Το κράτος -και το ξέρετε πάρα πολύ καλά- σε πλείστες όσες περιπτώσεις έχει έρθει και έχει στηρίξει εργαζομένους, προσπαθούμε να βρούμε και εργαλεία στήριξης. Να ξέρουμε, όμως και το εξής, σε καμία περίπτωση δεν πρόκειται να υποκαταστήσει το κράτος τον εργοδότη. Σε καμία περίπτωση τα χρήματα του κράτους, που είναι τα χρήματα των πολιτών και των φορολογουμένων, δεν θα υποκαταστήσουν υποχρεώσεις του εργοδότη για τις οποίες φέρει -δεν λέω για το συγκεκριμένο, λέω γενικά- αστικές και ποινικές ευθύνες, εάν δεν τηρείται η εργατική νομοθεσία. Αυτό να είναι ξεκάθαρο.
Από εκεί και πέρα συνεχίζω τους ελέγχους, οι οποίοι έχουν γίνει. Είναι πάρα πολλοί. Ξεκινάω. Καλλιθέα, μία αίτηση εργατικής διαφοράς με αντικείμενο τη μη καταβολή δεδουλευμένων. Η συζήτηση έχει οριστεί για 12-10-26. Νέα Ιωνία, μία αίτηση εργατικής διαφοράς με αντικείμενο την αλλαγή του τόπου παροχής εργασίας. Η εργατική διαφορά διενεργήθηκε, επιλύθηκε χωρίς να προκύψει παράβαση της εργατικής νομοθεσίας. Μετά πάμε στον Πειραιά και Δυτική Αττική. Ελευσίνα, τρεις αιτήσεις για εργατική διαφορά. Από αυτές οι δύο αφορούσαν οφειλές δεδουλευμένων αποδοχών Ιουλίου του ’26, επιλύθηκαν μετά την εξόφληση των σχετικών οφειλών από την επιχείρηση -να λοιπόν και ο ρόλος της Ανεξάρτητης Αρχής Επιθεώρησης Εργασίας- ενώ η τρίτη αφορά οφειλή δεδουλευμένων αποδοχών Αυγούστου του ’26 και η συζήτηση έχει οριστεί για 15-9 και από αναβολή 1-10-26. 
Προχωράμε. Άνω Λιόσια, μία επώνυμη καταγγελία την 1-9-26 με αντικείμενο μη καταβολή δεδουλευμένων αποδοχών του δευτέρου δεκαπενθημέρου Ιουλίου ’26, αποδοχών του Αυγούστου του ’26, για την οποία έχει οριστεί ημερομηνία συζήτησης 1-10. Επιπλέον, υποβλήθηκε ηλεκτρονική καταγγελία για μη καταβολή δεδουλευμένων χωρίς να προσδίδει το χρονικό διάστημα.
Περιστέρι, μία αίτηση εργατικής διαφοράς, η οποία αφορά 28 μέρες προηγούμενων ετών και 23 μέρες του ’26, η συζήτηση είναι για 12-10. 
Ανατολική Αττική, Παλλήνη, καταγγελία εργαζομένων για τη μη καταβολή δεδουλευμένων Ιουλίου και Αυγούστου ’26, επιδόματος αδείας του ’26 και αποζημίωση μη ληφθείσας άδειας του ’26. Κατόπιν καταγγελίας διενέργησαν δύο έλεγχοι στο πλαίσιο των οποίων ζητήθηκαν αποδείξεις μισθοδοσίας και στοιχεία τραπεζικών καταθέσεων για το σύνολο των εργαζομένων του υποκαταστήματος. Αναμένεται να αντιμετωπιστεί στις 30-9-26, οπότε θα εξοφληθούν τυχόν εκκρεμείς οφειλές. Είναι και σήμερα η μέρα που υπάρχουν πάρα πολλές διαδικασίες εκδίκασης. 
Το ίδιο έχει γίνει στο Λαύριο. Η εταιρεία δεσμεύτηκε για την πλήρη εξόφληση των οφειλόμενων ως στις 30-9-26. Σας λέω και τις ημερομηνίες.
Άνοιξη, Εργασιακών Σχέσεων Άνοιξης, δύο αιτήσεις για εργατική διαφορά που είχαν υποβληθεί από δύο εργαζομένους. Η μία ματαιώθηκε λόγω μη προσέλευσης του προσφεύγοντος, ενώ η δεύτερη συζητήθηκε στις 11-9.
Τώρα είναι πάρα πολλές η αλήθεια είναι και θέλω να σας πω και για την υγεία και την ασφάλεια και τελειώνει ο χρόνος. Θεσσαλονίκη, πάλι αίτηση εργατικής διαφοράς. Μάλλον θα σας πρέπει να σας τα καταθέσω, γιατί είναι πάρα πολλά, κύριε συνάδελφε. Έχουμε Πελοπόννησο, έχουμε Κρήτη. 
Και για την υγεία και την ασφάλεια έχουν γίνει επτά έλεγχοι και επανέλεγχοι σε διάφορα σημεία. Και σε Κέντρο Ανταποδοτικής Ανακύκλωσης, σε δύο εγκαταστάσεις οι συνθήκες δεν κρίθηκαν ικανοποιητικές. Υπεβλήθηκαν έξι πρόστιμα και άλλα πολλά. Επιθεώρηση Εργασίας Β΄ Τομέα. Διανύθηκε έλεγχος για εγκαταστάσεις σε επιχειρήσεις. Το ίδιο και για ανυψωτικά μηχανήματα, κ.λπ.. Είναι πάρα πολλά. Δεν προλαβαίνω. 
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε.
Θα συνεχίσουμε με την τελευταία επίκαιρη ερώτηση. Είναι η πρώτη με αριθμό 1375/24-9-2026 επίκαιρη ερώτηση πρώτου κύκλου του Δ΄ Αντιπροέδρου της Βουλής και Βουλευτή Κοζάνης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Παρασκευά (Πάρι) Κουκουλόπουλου προς τον Υπουργό Ψηφιακής Διακυβέρνησης με θέμα: «Το data center στην Κοζάνη στο πλαίσιο της εθνικής και ενωσιακής στρατηγικής ψηφιακής κυριαρχίας στις υποδομές Τεχνητής Νοημοσύνης (ΑΙ) και υπηρεσιών Cloud».
Θα απαντήσει ο Υπουργός Ψηφιακής Διακυβέρνησης, ο κ. Δημήτριος Παπαστεργίου. 
Ορίστε, κύριε Αντιπρόεδρε, έχετε τον λόγο.
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε. 
Κύριε Υπουργέ, στην υπόθεση του data center -σας το λέω με πλήρη βεβαιότητα- η τοπική κοινωνία της Κοζάνης και ευρύτερης Δυτικής Μακεδονίας αντιμετωπίζει μια κατάσταση σαν αυτή που μας θύμισε ο Νόλαν στην Οδύσσεια πρόσφατα, ανάμεσα στις συμπληγάδες. Από τη μια κατευθυνόμενα με το αζημίωτο φυσικά δημοσιεύματα που υπόσχονται παραδείσους απασχόλησης και ανάπτυξης και από την άλλη θεωρίες που -εγώ θα το βάλω σε εισαγωγικά- λίγο απέχουν από το να τις πει κανείς «ψεκασμένες». 
Με αυτά τα δεδομένα ανέλαβα μία πρωτοβουλία, την προπερασμένη Δευτέρα 21 Σεπτεμβρίου, απευθύνοντας μία επιστολή στους δύο βαθμούς αυτοδιοίκησης και καλώντας τους, προτείνοντάς τους -αυτή είναι η ουσιαστική φράση- να βάλουν μπροστά το πανεπιστήμιό μας, που διαθέτει εξειδικευμένο ακαδημαϊκό δυναμικό κύρους, με βαθύτατη γνώση του συγκεκριμένου αντικειμένου. Να το βάλουμε μπροστά για μια πραγματική, ουσιαστική σε βάθος ενημέρωσης, αλλά και διαπραγμάτευση με την Κυβέρνηση, τη ΔΕΗ, την Amazon. Από κοντά βέβαια το περιέγραψα με μια προγραμματική σύμβαση. Ξέρετε καλά τι εννοώ. Η Επιτροπή Παρακολούθησης να είναι τα τρία επιστημονικά Επιμελητήρια, ο δικηγορικός και ιατρικός σύλλογος της περιοχής. 
Λίγες ώρες μετά κατέθεσα την επίκαιρη ερώτηση την οποία απηύθυνα προς εσάς. Η επιλογή μου δεν ήταν τυχαία, πρώτα απ’ όλα λόγω αρμοδιότητας, όπως θα διαπιστώσετε στη συνέχεια. Τα έχω και στη γραπτή ερώτηση. 
Ο δεύτερος λόγος όμως, κύριε Υπουργέ, είναι πιο ουσιαστικός. Έχω φέρει μαζί μου εξαιρετικές σημειώσεις που έχω ετοιμάσει και μόνος μου και με τους εξαιρετικούς συνεργάτες μου. Τις αφήνω όλες στην άκρη. Πιστεύω βαθιά -ήρθα με αυτή την πεποίθηση- ότι θα κάνουμε μαζί έναν ουσιαστικό διάλογο. Μας ενώνουν πολλά. Έχουμε κοινή διαδρομή. Δεν είναι το ότι κάναμε μόνο δήμαρχοι. Είμαστε οι δύο πρώτοι που σπάσαμε το μονοπώλιο του Λεκανοπεδίου στην Προεδρία της Κεντρικής Ένωσης Δήμων και Κοινοτήτων εγώ, Δήμων μόνο εσείς. 
Κατά συνέπεια μπορούμε να μιλήσουμε με απόλυτη ειλικρίνεια πιστεύω σήμερα. Πέρα από τα γραπτά και τις σημειώσεις, όπως είπα, θέλω να μιλήσουμε ζωντανά, να δώσουμε στον κοινοβουλευτικό έλεγχο την πραγματική του ουσία, που σπανίως την ακούω και όταν προεδρεύω, όχι με γραπτά σημειώματα. 
Έχω πολλά ερωτήματα. Τι γίνεται με την ευρωπαϊκή ψηφιακή κυριαρχία, την εθνική μας πολιτική κλπ.; Ένα απλό ερώτημα έχω, όμως, κύριε Υπουργέ. Πώς βλέπετε αυτή την υπόθεση για τον τόπο μας; Έχετε κάνει δήμαρχος. Τι μας περιμένει; Αυτό θέλω να ακούσω από εσάς. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, έχετε τον λόγο. 
ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης): Ευχαριστώ πολύ, κύριε Πρόεδρε. Καλημέρα. 
Κατ’ αρχάς χαίρομαι πάρα πολύ να απαντάω σε ερωτήσεις ενός ανθρώπου που μας συνδέουν τόσα πολλά, όπως και με εσάς, κύριε Πρόεδρε. 
Θεωρώ ότι είναι μία πολύ καλή εξέλιξη για την περιοχή. Μιλώντας, λοιπόν, κυρίως με την παλιά ιδιότητα αλλά και αυτή του ηλεκτρολόγου μηχανικού, θεωρώ πως η περιοχή της Κοζάνης, η οποία πέρασε από πολλά κύματα, την ώρα αυτή μπορεί να ελπίζει σε κάτι καλό, το οποίο έρχεται. Υπάρχουν τα άμεσα και τα έμμεσα οφέλη. Τα άμεσα οφέλη είναι οι άνθρωποι που θα δουλέψουν για την κατασκευή, είναι οι άνθρωποι που θα δουλέψουν μετά για τη λειτουργία, αλλά για μένα πολύ περισσότερο είναι τα έμμεσα οφέλη. 
Όταν δημιουργούνται κέντρα δεδομένων, όταν δημιουργούνται υποδομές τεχνητής νοημοσύνης -και το κομμάτι της κυριαρχίας να το αφήσω για τη δευτερολογία- αμέσως γύρω δημιουργούνται οικοσυστήματα και αυτά τα οικοσυστήματα πιθανώς να μην είχαν ιδιαίτερη τύχη αν δεν υπήρχε κάτι πολύ σημαντικό που και εσείς επισημάνατε. Το πολύ σημαντικό είναι η ύπαρξη ενός πανεπιστημίου στην περιοχή. 
Όπως είχα πει, όταν βρέθηκα και πριν από δεκαπέντε μέρες στο Πανεπιστήμιο Δυτικής Μακεδονίας, θα ανησυχούσα σίγουρα αν κλείνανε επιχειρήσεις στην περιοχή μου. Θα ανησυχούσα πολύ περισσότερο όμως αν έκλεινε ένα πανεπιστήμιο. Γιατί οι άνθρωποι που έρχονται, η γνώση η οποία κυκλοφορεί και διαδίδεται και πολλαπλασιάζεται με την ύπαρξη ενός πανεπιστημίου, είναι πολύ πιο σημαντική. 
Είναι πολύ σημαντικό κίνητρο για έναν φοιτητή να πάει και να σπουδάσει σε μία περιοχή στην οποία εκτός από γνώση, καθηγητές, ανθρώπινο κεφάλαιο, υπάρχουν και υποδομές. Και το λέω αυτό γιατί στο Πανεπιστήμιο Δυτικής Μακεδονίας, εκτός από το γειτνιάζον data center της Amazon, έρχονται να κτιστούν, να δημιουργηθούν και άλλες πολύ σημαντικές υποδομές, με πρώτη έναν καινούργιο υπερϋπολογιστή, ο οποίος θα στεγαστεί εκεί, στο Πανεπιστήμιο Δυτικής Μακεδονίας και η διαγωνιστική διαδικασία ξεκινάει αυτές τις μέρες, μέσα στον Οκτώβρη. 
Άρα, γιατί ένας φοιτητής ο οποίος θέλει να ακολουθήσει έναν κλάδο συμβατό με την πληροφορική ή και οικονομικά ή και την νομική, να μην βρεθεί σε έναν χώρο στον οποίο θα μπορεί εκτός από τα μαθήματα, να τα συνδυάσει και με πράξη, με τεχνολογία, με υλικό, με hardware, αλλά βέβαια και να μπορέσει να εξελίξει την έρευνα χάρη σε αυτά τα μηχανήματα;
Σε σχέση με τα περιβαλλοντολογικά -γιατί μέσα στην εξίσωση φαντάζομαι μπαίνουν και αυτά- τα ενεργειακά ούτως ή άλλως είναι λίγο πολύ λυμένα. Το κομμάτι του νερού δεν έχει καμία σχέση με αυτά τα οποία ακούγονται. Μιλάμε για κλειστά κυκλώματα νερού και όχι για κυκλώματα τα οποία καταναλώνουν συνεχώς νερό. Το Υπουργείο Περιβάλλοντος ετοιμάζει και φέρνει σε διαβούλευση σε μερικές μέρες ένα νομοσχέδιο που βάζει σε τάξη το κομμάτι της ενέργειας, ζητώντας ένα πολύ μεγάλο κομμάτι της καταναλισκόμενης ενέργειας να παράγεται από ανανεώσιμες πηγές. 
Συνεπώς, νομίζω πως ναι, μόνο θετικά οφέλη θα έχει η περιοχή, διότι γίνεται τελικά η καρδιά της χρήσης δεδομένων και τεχνητής νοημοσύνης για το σύνολο της χώρας. 
Για το θέμα της κυριαρχίας να πω το εξής. Πάρα πολύ σημαντικό είναι -και το επισημαίνετε στην ερώτησή σας- ότι δεν αρκεί να δημιουργούμε κέντρα δεδομένων φέρνοντας τεχνολογίες από το εξωτερικό και μάλιστα εκτός Ευρώπης συμφερόντων. Το πολύ σημαντικό είναι να κτίζουμε και τη δική μας εδώ κυριαρχία. 
Σε μερικές μέρες, στις 19 Οκτώβρη, εγκαινιάζουμε τον πρώτο εθνικό μας υπερϋπολογιστή στο Λαύριο. Γιατί είναι σημαντικός; Διότι εκεί μπορούν οι τοπικές επιχειρήσεις, νεοφυείς επιχειρήσεις, πανεπιστήμια και ερευνητικά κέντρα να δοκιμάσουν και να πάρουν τέτοιου είδους υπηρεσίες. Τι μας λείπει και πρέπει να κτίσουμε και είναι αυτό το μηχάνημα της Κοζάνης; Μετά το επόμενο βήμα θα κάνουμε εκπαίδευση των μοντέλων στο Λαύριο. Είναι ένα πολύ μεγάλο μηχάνημα. 
Ο «Δαίδαλος» είναι το 31ο μεγαλύτερο μηχάνημα στον κόσμο σε όρους πρασινίσματος ενέργειας. Σε όρους πράσινων data center είναι το 23ο και η χώρα μας είναι η δέκατη τέταρτη μόλις χώρα στον κόσμο που αποκτά τέτοια υποδομή. Μας μένει όμως ένα μηχάνημα στο οποίο θα τρέχουν τα μοντέλα αυτά και είναι το μηχάνημα της Κοζάνης.
Γι’ αυτό λοιπόν θεωρώ τόσο σημαντική αυτή την πλέον ανάπτυξη της περιοχής, όχι μόνο με κέντρα δεδομένων που απλά καταναλώνουν δεδομένα ή αναπαράγουν δεδομένα, αλλά γιατί εκεί πέρα πλέον δημιουργείται μία πηγή γνώσης, δημιουργείται ένα κέντρο τεχνητής νοημοσύνης που θα παίξει σημαντικό ρόλο για τα επόμενα χρόνια. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Κύριε Αντιπρόεδρε, έχετε τον λόγο για τη δευτερολογία σας. 
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Κύριε Υπουργέ, ευχαριστώ για την πρώτη απάντηση. 
Θέσατε το θέμα του οικοσυστήματος, των δυνατοτήτων που ανοίγουν και φυσικά της απασχόλησης. Ακούστε, λοιπόν. Για αυτή την υπόθεση -επειδή έχουμε τελειώσει και οι δύο Πολυτεχνείο- ομολογώ ότι εδώ και έναν-ενάμιση χρόνο έχω διαβάσει περισσότερο από όσο για τη διπλωματική μου στο Πολυτεχνείο. 
Έτσι λοιπόν προσπάθησα να καταλάβω και να κατανοήσω και πώς μπορούμε να βρούμε έναν δρόμο που δεν θα εγκλωβιστούμε, όπως ο νυχτερινός οδηγός που εγκλωβίστηκε στο Hotel California, στο θρυλικό τραγούδι που άκουγα ερχόμενος εδώ. Πώς; Δεν υπάρχουν αυτονόητα. Εγώ πιστεύω ότι πρέπει να υπάρξει τώρα… 
Υπάρχουν δύο δρόμοι. Ο ένας δρόμος, κύριε Υπουργέ, -σας το λέω, καθαρές κουβέντες- είναι αυτός που μας οδηγεί η ΔΕΗ. Είναι δρόμος Hotel California. Λαμπερός μοιάζει, μπαίνεις μέσα, εγκλωβίζεσαι και δεν μπορείς να βγεις ενώ θέλεις. Πλήρης μυστικότητα, πρωτόκολλα, λέει, εμπιστευτικότητας κ.λπ.. Δεν έχει βάλει να ανοίξει καμία ουσιαστική κουβέντα. Προσβολή κυριολεκτικά για τους δημοκρατικούς κανόνες που πρέπει να διέπουν την πατρίδα μας. Και βέβαια, ποια εμπιστοσύνη να έχεις δει με όλα όσα έχουν προηγηθεί; Δεν θα αναφερθώ εδώ. Είναι και εκτός πεδίου αρμοδιότητάς σας. 
Υπάρχει άλλος δρόμος; Πιστεύω ναι. Να τον περιγράψω. Να πω ότι υπάρχει ένα πλαίσιο ανταποδοτικών διεκδικήσεων της περιοχής, το οποίο η Κυβέρνηση, όχι η ΔΕΗ, πρέπει να το δει και να το επιβάλλει τώρα και όχι να περιμένουμε τα πρωτόκολλα, τα εμπιστευτικά. Τις δίνουμε στις ανακοινώσεις και λέει «τώρα δεν μπορώ να κάνω τίποτα». 
Να ξεκινήσουμε από τα απλά. Πρώτον, ό,τι νερό χρησιμοποιείται για την ψύξη, προφανώς θα πρέπει να πάει να ενισχύσει το δίκτυο τηλεθέρμανσης. Αυτό έχει ψιλοακουστεί, αλλά όχι δεσμευτικά. Είναι το απλούστερο. 
Πάμε στο δεύτερο που μοιάζει απλό, αλλά δεν είναι αυτονόητο. Το είπατε και εσείς: απασχόληση στην κατασκευή και στη συνέχεια στην εργασία. Φυσικά για τη μόνιμη λειτουργία δεν υπάρχουν χιλιάδες θέσεις. Το ξέρετε και το ξέρω. Είναι κάποιες εκατοντάδες, μέρος των οποίων μάλιστα είναι χαμηλής εξειδίκευσης και όχι καλά αμειβόμενης, όπως δυστυχώς είπε ο ίδιος ο Πρωθυπουργός. 
Πάμε για την κατασκευή. Η πρόσφατη επένδυση αμιγώς ελληνικών συμφερόντων που εγκαινίασε ο Πρωθυπουργός στις 29 Αυγούστου στην Πτολεμαΐδα και την Κοζάνη, έχει ξεκινήσει την κατασκευή και έχει αναθέσει όλο το έργο σε μία εταιρεία από την Κίνα και ένα μικρό αντικείμενο σε μια εταιρεία από τη Σερβία. Δεν υπάρχουν αυτονόητα, λοιπόν, ότι θα υπάρξει απασχόληση ακόμα και στην κατασκευή. 
Πάμε στο τρίτο. Απαιτούμε η Amazon να δώσει τιμολόγιο ελκυστικό για όλη τη δυτική Μακεδονία. Δεν είναι αυτονόητο. Στη Γερμανία, κύριε Πρόεδρε, η Amazon, όπου έχει Data Center του 1GW, όπως εμάς, δίνει τιμολόγιο 15% ακριβότερο από το τυπικό της τιμολόγιο. Πρέπει να είναι φθηνό τιμολόγιο και ιδιαίτερα για το πανεπιστήμιο και τους ακαδημαϊκούς ερευνητές να είναι και δωρεάν με απεριόριστη πρόσβαση σε υπολογιστική ισχύ.
 Και το τέταρτο, κύριε Υπουργέ, που έχω να πω είναι ένα μήνυμα προς την Κυβέρνηση και τη ΔΕΗ. Απαιτούμε -και υπάρχει δρόμος και θεσμικά και τεχνικά και ουσιαστικά, που τεκμηριώνεται αυτό που θα σας πω- για όλη τη δυτική Μακεδονία τιμολόγιο Amazon στο ρεύμα. Θεμελιώνεται, όπως σας είπα, νομικά, ηθικά και οικονομικά αυτό που λέω. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, έχετε τον λόγο για τη δευτερολογία σας.
 ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):
Για το θέμα της μυστικότητας, τολμώ να πω ότι αυτές οι συμφωνίες σίγουρα δεν γίνονται σε δημόσια θέα και ούτως ή άλλως είναι κάτι πάρα πολύ φρέσκο, πολύ πρόσφατο. Θα συμφωνήσω ότι θα πρέπει οι επιχειρήσεις που θα δημιουργηθούν, και για να δημιουργηθούν στη δυτική Μακεδονία, να έχουν καλύτερα τιμολόγια από τις προσφερόμενες υπηρεσίες. 
Επίσης, να εξηγήσω ότι δεν είναι αυτή η μόνη επένδυση που συζητείται. Εκτός από την επένδυση της Amazon που έχει αναφερθεί στα 300MW, ονομαστική ισχύ για τα πληροφοριακά συστήματα, αυτό το οποίο παλεύουμε και ήδη έχουμε προχωρήσει σημαντικά, είναι το να φέρουμε κάτι το οποίο θα ενισχύσει ακόμα περισσότερο την εθνική μας κυριαρχία. Και είναι ένα κέντρο δεδομένων για τεχνητή νοημοσύνη στο πλαίσιο των ευρωπαϊκών Gigafactories. Η Ελλάδα έχει ήδη μεταφέρει τριακόσια πενήντα εκατομμύρια ευρώ στην EuroHPC, που είναι εταιρεία ή οντότητα της Ευρωπαϊκής Ένωσης, προκειμένου να τροφοδοτήσει ή να πριμοδοτήσει την όποια ελληνική πρόταση κατατεθεί. Και αυτά τα χρήματα θα παντρευτούν με άλλα 350 εκατομμύρια που η Ευρώπη θα βάλει. Άρα, έχουμε 700 εκατομμύρια, τα οποία θα είναι εκεί και περιμένουν την ΔΕΗ πιθανώς, η οποία θα καταθέσει πρόταση για κάτι άσχετο τελείως με το θέμα της Amazon. 
Αυτό, όμως, έρχεται να ενισχύσει ακριβώς αυτό το οποίο νωρίτερα συζητούσαμε, το πόσο σημαντικό είναι να δημιουργηθεί ένα τοπικό οικοσύστημα, στο οποίο, ναι, θα πιάσουν δουλειά και θα πιάσουν πολύ καλές δουλείες παιδιά από την περιοχή, αλλά και άλλοι άνθρωποι,  οι οποίοι θα έρθουνε. 
Και επίσης, επειδή κατάγομαι από την επαρχία, το σπίτι μου είναι στα Τρίκαλα, θέλω να πω κάτι σχετικά με το επιχείρημα το οποίο έθεταν κάποιοι ότι γιατί τα Data Center να μαζεύονται στην Αττική. Γιατί άμα χρειαστεί κάτι, ο τεχνικός μπορεί να πεταχτεί μέσα σε μία ώρα. Θεωρώ πως είναι ένα επιχείρημα που δεν στέκει. Διότι μια χαρά μπορούν να αποκεντρωθούν οι τεχνικοί και οι άνθρωποι της πληροφορικής και εκτός Αθήνας. Άρα, θα γυρίσει κόσμος να ζήσει για να υποστηρίξει αυτές τις υποδομές, οι οποίες δεν είναι θέσεις χαμηλής, αν θέλετε, μισθοδοσίας, τουναντίον είναι θέσεις οι οποίες θέλουν τεχνικούς, οι οποίοι το κατέχουν και πληρώνονται αναλόγως. 
Για το θέμα της ανταποδοτικότητας, ναι σίγουρα η επαγόμενη ενέργεια θα μπορούσε να χρησιμοποιηθεί για να ενισχύσει την τηλεθέρμανση. Θεωρώ πως είναι πράγματα τα οποία θα τα δει η ΔΕΗ το επόμενο διάστημα, μόλις σχεδιαστούν τα μηχανήματα για να τρέξουν. 
Και για όλα τα υπόλοιπα η τοπική κοινωνία με την τοπική αυτοδιοίκηση προεξέχουσα πρέπει να καθίσουν στο ίδιο τραπέζι με τη ΔΕΗ να τα συζητήσουν, έτσι ώστε όντως οι τοπικές επιχειρήσεις και το πανεπιστήμιο -και το πανεπιστήμιο θα έχει δικό του μηχάνημα και δεν νομίζω ότι θα χρειαστεί σε τέτοιο βαθμό να χρησιμοποιήσει υπηρεσίες της Amazon- να μπορέσουν να πάρουν ό, τι περισσότερο μπορούν. 
Είναι πάρα πολύ σημαντικό -θα το πω και πάλι- αγαπητέ Αντιπρόεδρε, αγαπητέ Πάρη, να δημιουργούνται τέτοιες υποδομές. Δεν κρύβω ότι θα ήθελα πάρα πολύ και στη Θεσσαλία, στην πληγωμένη από τον «Daniel» Θεσσαλία, να δημιουργηθούν ανάλογες τέτοιες υποδομές, για να μπορέσουμε να φέρουμε νέα παιδιά, γιατί η εγγύτητα έχει να κάνει με το να στήσουν επιχειρήσεις γύρω από τέτοιες υποδομές δεδομένων και τεχνητής νοημοσύνης. 
Θέλει προσοχή έτσι ώστε όλα αυτά να δομηθούν με τρόπο που θα ωφεληθεί τα μέγιστα η τοπική κοινωνία. Θεωρώ, όμως, πως η όποια πρώτη διστακτικότητα θα πρέπει να δώσει τον χώρο της σε διάλογο και τα περισσότερα δυνατά οφέλη για τους ανθρώπους της Δυτικής Μακεδονίας. 
ΠΡΟΕΔΡΕΥΩΝ (Γεώργιος Λαμπρούλης): Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
 Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Λαμπρούλης): Με τη συναίνεση του Σώματος και ώρα 10:11΄ λύεται η συνεδρίαση για αύριο, ημέρα Πέμπτη 1η Οκτωβρίου 2026 και ώρα 10:00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που θα διανεμηθεί.  

